### Beslutning

Godkendt.

### Sagsfremstilling

## Resume og sagens baggrund

Administrationen orienterer om status for moderniseringen af gadebelysningen
og de væsentligste udfordringer derved. Med den nuværende årlige bevilling
på 2,7 mio. kr. forventes gadebelysningen tidligst at være færdigmoderniseret i
løbet af 2030. Fra 2025-2027 og frem forventes de ikke-moderniserede, udfasede
lyspunkter at begynde at slukke.

## Indstillinger

Chefen for
Vej, Ejendom og Affald indstiller, at orienteringen tages til efterretning.

## Behandling

Teknik- og Miljøudvalget.

## Sagsfremstilling

I 2020
begyndte moderniseringen af gadebelysningen i Kalundborg Kommune. Status er, at
cirka 4.900 af vejbelysningens cirka 10.300 lyspunkter nu er moderniseret
fra konventionelle armaturer (kviksølv, lysrør, kompaktlysrør og damplamper)
til kviksølvfri, strømbesparende LED-armaturer.

Det vurderes
at koste cirka 17 mio. kr. i nutidskroner at modernisere de resterende
lyspunkter. Med den nuværende årlige bevilling på 2,7 mio. kr. til at
modernisere vejbelysningen forventes det dermed at tage cirka 7 år endnu at
færdiggøre moderniseringen. Dog må omkostningerne på 17 mio. kr.
forventes at blive højere i takt med stigende priser for materialer,
entreprenører, rådgivere med mere – særligt fra januar 2026, hvor den nuværende
moderniseringskontrakt udløber.

Status for
de resterende cirka 5.400 ikke-moderniserede lyspunkter er:

* 2.800
  af de endnu ikke udskiftede konventionelle armaturer består af
  kompaktlysrør, som blev udfaset i februar 2023 på grund af EU-miljøkrav.
  Disse kompaktlysrør forventes at kunne holdes kørende i cirka to år endnu.
  Derefter vil de begynde at slukke ufrivilligt og tilfældigt og vil kun
  kunne tændes igen, når de er moderniseret til LED.
* 2.600
  af de endnu ikke udskiftede konventionelle armaturer består af damplamper,
  som bliver udfaset i 2025 og 2027 på grund af EU-miljøkrav. Hvorvidt disse
  damplamper vil kunne holdes kørende helt frem til udfasningen i 2025 og
  2027, kan ikke siges med sikkerhed, da det vil afhænge af, hvor længe de
  nødvendige reservedele kan skaffes. Når reservedelene eller lyskilderne
  ikke længere kan skaffes, vil damplamperne begynde at slukke
  ufrivilligt og tilfældigt og vil kun kunne tændes igen, når de er
  moderniseret til LED.

På baggrund
af ovenstående nævnes en række af de væsentligste udfordringer her:

* De nuværende afsatte midler er utilstrækkelige i forhold til at kunne nå at udskifte de resterende konventionelle armaturer, inden de begynder at slukke ufrivilligt og tilfældigt. Slukket gadebelysning kan medføre trafiksikkerheds- og tryghedsmæssige risici, når det sker ukontrolleret.

* Moderniseringsplanlægningen
  vanskeliggøres og risikerer at blive mindre velovervejet og mere præget af
  brandslukning.
* Drift og vedligehold
  vanskeliggøres, når det ikke længere er muligt at udskifte de udfasede
  lyskilder. Der må forventes mange fejlmeldte slukkede lyskilder i hele
  kommunen og store ekstraudgifter til sporadiske enkeltudskiftninger til
  LED-armaturer de mest kritiske steder. Når den nuværende drift- og
  vedligeholdelseskontrakt udløber til januar 2026, kan det i øvrigt vise
  sig umuligt at få nogen til at byde på fremover at drifte og vedligeholde
  de udfasede lyskilder, blandt andet fordi det ikke har været muligt for
  entreprenørerne at indkøbe et tilstrækkeligt lager af de udfasede
  lyskilder.
* Styringen
  og nedbringelsen af energiudgifterne vanskeliggøres, fordi damplamperne
  bruger cirka seks gange mere energi end kompaktlysrørene, men må vente med
  at blive udskiftet til efter kompaktlysrørene, fordi kompaktlysrørene
  forventes at holde kortere tid og dermed slukke først. Således er der
  risiko for, at Kalundborg Kommune ikke vil kunne opnå de ønskede
  energibesparelser, så længe damplamperne ikke bliver udskiftet.

Med henblik på at imødegå ovenstående udfordringer vil administrationen
sammen med rådgiver og entreprenør undersøge eventuelle scenarier for
løsninger. Det forventes dog, at der kan være behov for yderligere drifts-
eller anlægsmidler til området.

## Økonomiske konsekvenser

Ingen
økonomiske konsekvenser.